I_doì_aväi
I doì aväi
Pignaverde e Pignasecca, doì grandìscimi avaroin, s'incontròn un giorno à caxo passeggiando per cammin. Pignasecca andava adaxo, con e gambe ben sciarræ per no fâ di neuvi sguäri a-e sò braghe repessæ. Pignaverde in cangio andava camminando de galòppo, per frustâ unna scarpa sola, comme un rango in gallisòppo. Se saluòn sensa cavâse de cappello, pe-a raxon de no fâ do guasto a-o pisso, ch'o l'ëa o pesso ciù de bon. E sciccomme l'ëa dex'anni che no s'ëan visti fra lô, Pignaverde inviò l'amigo à çenâ per fâse önô. Pignasecca o no se ô fesse dî doe vòtte, e o l'açettò, per levâse a famme a-a giabba, quell'invïo, chi ô consolò. O l'andò in sciô fâ da seia, affammòu pëzo che un lô, da l'amigo che, pe-o sguasso, o cointò à creppâ da-o dô; ma o se fé un önô inmortale, ch'o ghe dé pan e fainâ, de patatte, un euvo fesso, e de çiòule in fracassâ; insalatta no ghe n'ëa, ché l'axòu o servì per vin: gh'ëa per döçe de castagne e per fruta pigne e armoin; Gh'ëa 'nna töa sensa posate, co-a tovaggia de pappê: zà careghe no ghe n'ëa e mangiòn co-e dïe, d'in pê. Bevven tutti doì a-a bottiggia, che de gòtti no s'usava, gh'ëa per lumme appeiso à l'äia un lummin da man chi spiava. Per mobilia, poi, da stansia gh'ëa doe casce ben serræ; e per tæra, (oh, bella vista) di græn sacchi de dinæ; int'un canto un pò de paggia, ch'a serviva per dormî, dove spesso ghe sciortiva di rattoin da fâ stordî. Pignasecca o mangiò tanto, ch'o no poeiva ciù mesciâse, e o l'andò, ma con gran stento, sciù 'nna cascia pe assettâse. Pignaverde o mangiò pöco, ché o l'ëa sempre desgustòu d'avei fæto tanta speisa, ch'o se pæiva assascinòu; non ostante o fesse mostra d'ëse tutto in allegria, e o l'andò lê ascì à assettâse per tegnîghe compagnia. E lì, (comme doì sposoei, dòppo d'ëse ben çenæ, stan sciallàndose in sciô gòtto à contâ i sò amoî passæ) coscì lô stàvan façendo di discorsci do sò päo, con contâse a vitta e i miäcoi, per fâ vedde chi ëa ciù aväo; e per dâghe unna gran preuva d'econòmico costumme, pe avansâ quello pöco euio, Pignaverde ammortò o lumme; Pignasecca o l'approvò de stâ lì à discöre a-o scùo, e per no frustâse e braghe, s'assettò lê ascì à cù nùo. Ma passæ pöchi menuti dòppo d'ësise assettæ, Pignasecca o cazze mòrto sorve un sacco de dinæ. Pignaverde, essendo a-o scùo e sentindo quello son, o creddé ch'o gh'arröbasse, e o creppò da l'apprenscion. Dòppo quattro ò çinque giorni fun trovæ da un sò vexin, tutti doì c'un ratto in bocca, de l'avaro degna fin. Pignasecca aveiva in stacca, scrïto tutto de sò man, o sò testamento in régola, meno a firma do scrivan, into quæ pe un neuvo træto d'avariçia originale, solo lê l'ùnico erede s'instituiva universale. Pe risparmio pòi d'inciòstro o l'ëa scrïto ben sottî, sensa vìrgole, né accenti, manco i ponti à nisciun "i". Pignaverde o non aveiva ninte in stacca e, vixitæ e doe casce, ëan tutte pinn-e d'öi e argenti ipotecæ. A çent'un per çento l'anno per caitæ, e da bon cristian, solo o terso o l'imprestava do valô do pegno a-a man. Cöse mai ve serve, ò avari, ch'ammuggiæ tanti dinæ, de guägnâli con usùa, se beseugna che î lasciæ? Fæne parte, fin ch'æi tempo, con giustiçia, à chi ne tocca, ché coscì viviei ciù mëgio, né moiei c'un ratto in bocca!